b'\n_START_ARTICLE_\nLietuvos sporto muziejus\n_START_SECTION_\nIstorija\n_START_PARAGRAPH_\nId\xc4\x97ja \xc4\xafkurti Sporto muziej\xc5\xb3 kilo dar tarpukario Lietuvoje. Apie tokio muziejaus steigimo b\xc5\xabtinyb\xc4\x99 1934 m. ra\xc5\xa1\xc4\x97 \xc5\xbeurnalas \xe2\x80\x9eK\xc5\xabno kult\xc5\xabra ir sveikata\xe2\x80\x9c. Ta\xc4\x8diau 1940 m., prasid\xc4\x97jus sovietinei, o v\xc4\x97liau ir naci\xc5\xb3 okupacijai, \xc5\xa1io sumanymo \xc4\xafgyvendinti nesp\xc4\x97ta. Eksponatai sporto tematika daugiausia buvo kaupiami kituose muziejuose, asmenin\xc4\x97se kolekcijose. 1982 m. baland\xc5\xbeio 21 d. LTSR kult\xc5\xabros ministerija \xc4\xafpareigojo tris respublikinio pavaldumo muziejus - Kauno valstybin\xc4\xaf istorijos (dab. Vytauto Did\xc5\xbeiojo karo muziejus), \xc5\xa0iauli\xc5\xb3 \xe2\x80\x9eAu\xc5\xa1ros\xe2\x80\x9c ir buvus\xc4\xaf LTSR revoliucijos - rinkti ir kaupti sporto istorijos eksponatus. Prie eksponat\xc5\xb3 rinkimo, parod\xc5\xb3 rengimo ir sporto id\xc4\x97j\xc5\xb3 propagavimo daugiausiai prisid\xc4\x97jo Kauno valstybinis istorijos muziejus._NEWLINE_1988 met\xc5\xb3 gruod\xc5\xbeio m\xc4\x97nes\xc4\xaf Kauno sporto hal\xc4\x97je per Lietuvos sporto veteran\xc5\xb3 3-\xc4\x85j\xc4\xaf s\xc4\x85skryd\xc4\xaf dukart olimpinis \xc4\x8dempionas Gintautas Umaras muziejaus atstovams \xc4\xafteik\xc4\x97 odoje sura\xc5\xa1yt\xc4\x85 Lietuvos sporto \xc4\xafvyki\xc5\xb3 metra\xc5\xa1t\xc4\xaf. Muziejui steigti Kaune ir Vilniuje buvo ie\xc5\xa1koma patalp\xc5\xb3, ta\xc4\x8diau nes\xc4\x97kmingai. \xc5\xa0im tikslui Vytauto Did\xc5\xbeiojo karo muziejus skyr\xc4\x97 savo patalpas Kauno senamiestyje (Muziejaus g. 7 ir 9). 1991 m. rugpj\xc5\xab\xc4\x8dio 2 d., IV Pasaulio lietuvi\xc5\xb3 sporto \xc5\xbeaidyni\xc5\xb3 metu, panaudojus Vytauto Did\xc5\xbeiojo karo muziejaus sukaupt\xc4\x85 gausi\xc4\x85 med\xc5\xbeiag\xc4\x85 bei sporto veteran\xc5\xb3 dovanotus eksponatus, buvo oficialiai atidarytas Lietuvos sporto muziejus (Muziejaus g. 7). Tai buvo karo muziejaus padalinys. 1993 m. gruod\xc5\xbeio 27 d. atidaryta ir ekspozicija._NEWLINE_Vytauto Did\xc5\xbeiojo karo muziejaus \xc4\xafsteigtas sporto skyrius 2006 m. sausio 1 d. tapo savaranki\xc5\xa1ku muziejumi. Taip pat buvo atidaryta ir Lietuvos cirko istorijos ekspozicija. 2006 m. muziejaus fonduose buvo daugiau kaip 20 000 eksponat\xc5\xb3, tarp j\xc5\xb3 dokumentai (pvz., K\xc5\xabno kult\xc5\xabros r\xc5\xabm\xc5\xb3 metrika), asmeniniai \xc4\xaf\xc5\xbeymi\xc5\xb3 sportinink\xc5\xb3 daiktai, sporto \xc4\xafrankiai, svarbiausiose var\xc5\xbeybose laim\xc4\x97ti prizai. Nuolat eksponuojama daugiau kaip 800 eksponat\xc5\xb3, kurie supa\xc5\xbeindina su Lietuvos sporto istorija, pagrindin\xc4\x97mis sporto \xc5\xa1akomis. Muziejaus steigimo iniciatoriai: Arvydas Jak\xc5\xa1tas, Juozapas Jurevi\xc4\x8dius, Pranas Majauskas, Algirdas Mork\xc5\xabnas, Jonas Ramanauskas, Edmundas Volungevi\xc4\x8dius.\n_START_SECTION_\nEkspozicija\n_START_PARAGRAPH_\nMuziejaus ekspozicija i\xc5\xa1sid\xc4\x97s\xc4\x8diusi dviejuose pastatuose, kuri\xc5\xb3 patalp\xc5\xb3 renovacijai negail\xc4\x97jo laiko ir l\xc4\x97\xc5\xa1\xc5\xb3 savanoriai entuziastai. U\xc5\xbeima apie 210 m\xc2\xb2 plot\xc4\x85, numatoma pl\xc4\x97stis. Ekspozicija supa\xc5\xbeindina su Lietuvos sporto istorija nuo i\xc5\xa1tak\xc5\xb3 iki \xc5\xa1i\xc5\xb3 dien\xc5\xb3, pagrindin\xc4\x97mis sporto \xc5\xa1akomis. Daugiausia vietos skiriama populiariausiai Lietuvoje sporto \xc5\xa1akai \xe2\x80\x93 krep\xc5\xa1iniui. Eksponuojama legendin\xc4\x97 1986 m. \xe2\x80\x9e\xc5\xbdalgirio\xe2\x80\x9c krep\xc5\xa1inio komandos i\xc5\xa1kovota tarp\xc5\xbeemynin\xc4\x97 D\xc5\xbeonso taur\xc4\x97, krep\xc5\xa1inink\xc5\xb3 Modesto Paulausko, Arvydo Sabonio asmeniniai daiktai. Gausu ekspozicijoje \xc4\xafvairi\xc5\xb3 daikt\xc5\xb3, susijusi\xc5\xb3 ir su kit\xc5\xb3 sporto \xc5\xa1ak\xc5\xb3 istorija: futbolo, rankinio, irklavimo, lengvosios atletikos ir kt.. Pasakojama apie lietuvi\xc5\xb3 sportinink\xc5\xb3 gyvenim\xc4\x85 i\xc5\xa1eivijoje ir tremtyje, lietuvi\xc5\xb3 sporto laim\xc4\x97jimus, pasiektus gyvenant emigracijoje._NEWLINE_Lietuvos sporto muziejaus fondams nema\xc5\xbeai eksponat\xc5\xb3 padovanojo \xc4\xafvairi\xc5\xb3 sporto \xc5\xa1ak\xc5\xb3 veteranai ir olimpie\xc4\x8diai: Antanas Bagdonavi\xc4\x8dius, Jonas \xc4\x8cepulis, Vladas \xc4\x8cesi\xc5\xabnas, Vida Vencien\xc4\x97, Gintautas Umaras, Robertas \xc5\xbdulpa, Lina Ka\xc4\x8diu\xc5\xa1yt\xc4\x97, Birut\xc4\x97 Kal\xc4\x97dien\xc4\x97, Adolfas Varanauskas, Birut\xc4\x97 U\xc5\xbekuraityt\xc4\x97-Statkevi\xc4\x8dien\xc4\x97, Genovait\xc4\x97 Ramo\xc5\xa1kien\xc4\x97, Algirdas \xc5\xa0ocikas, Stanislovas Stonkus, Modestas Paulauskas, Arvydas Sabonis, i\xc5\xa1eivijos lietuviai A. Supronas, Vincentas Paulionis. Didel\xc4\xaf indel\xc4\xaf \xc4\xafne\xc5\xa1\xc4\x97 prisid\xc4\x97damos \xc4\xafvairios organizacijos: K\xc5\xabno kult\xc5\xabros ir sporto departamentas, Lietuvos tautinis olimpinis komitetas, Lietuvos student\xc5\xb3 sporto asociacija ir kt.\n_START_SECTION_\nLietuvos cirko ekspozicija\n_START_PARAGRAPH_\nAtskiras patalpas u\xc5\xbeima 2006 m. baland\xc5\xbeio 28 d. atidaryta Jono ir Jadvygos Ramanausk\xc5\xb3 i\xc5\xa1sami Lietuvos cirko istorijos ekspozicija. Joje eksponuojamos nuotraukos, asmeniniai J. ir J. Ramanausk\xc5\xb3 daiktai, cirko rekvizitai, seni reklaminiai plakatai, knygos, suvenyrai, parve\xc5\xbeti i\xc5\xa1 gastroli\xc5\xb3 u\xc5\xbesienyje. Beje, J. Ramanauskas (1912-1996) buvo ir vienas i\xc5\xa1 sporto muziejaus steigimo Kaune iniciatori\xc5\xb3: surinko daug sporto veteran\xc5\xb3, sporto visuomen\xc4\x97s para\xc5\xa1\xc5\xb3.'